L'il·lustrador roquetenc Ignasi Blanch és l'autor del cartell de la XXIa Festa del Renaixement de Tortosa
Una història d'amor entre una parella del segle XVI, ella representant d'una de les famílies nobles de Tortosa i ell un músic de carrer, protagonitzen la il·lustració que l'artista Ignasi Blanch ha fet per al cartell de la XXI Festa del Renaixement. El dibuix, amb l'inconfusible traç de l'il·lustrador roquetenc, mostra una jove de casa bona amb un vestit de festa, acompanyada d'un noi d'aparença humil, en una elegant composició on el riu també és protagonista. L'organització fa mesos que treballa en la programació d'espectacles, però la presentació del cartell obre oficialment el compte enrere per a la XXI Festa del Renaixement, que este any es fa entre els dies 21 i 24 de juliol.